Publiek versoek om nie Chinese lanterns die lug op te stuur nieArgieffoto Die Nasionale Seereddingsinstituut (NSRI) het Woensdag op die vooraand van Guy Fawkes-dag ŉ beroep op die publiek gedoen om veral Donderdag na hul troeteldiere om te sien en nie Chinese lanterns of rooi fakkelbomme die lug op te stuur nie. Craig Lambinon, woordvoerder van die NSRI, het gesê buiten dat Chinese lanterns ŉ brandgevaar inhou, veral in die huidige droë winderige toestande, word die lanterns gereeld vir rooi fakkelbomme misgis. Die lanterns hou ook ŉ gevaar vir lugvaartuie in. “Verskeie gevalle het al by die NSRI plaasgevind waar daar reageer is nadat die publiek ŉ ‘fakkelbom’ gesien en dit aangemeld het en dan was die fakkelbom op die ou end ŉ Chinese lantern,” het hy gesê. Lambinon het gesê dat rooi fakkelbomme deur die wet slegs vir lewensgevaarlike noodgevalle bedoel is.